Randburg se blitse bo in sewestoernooi | Netwerk24
Deur Marius Nortjé 09 September 2018 17:06
Die Hoërskool Randburg het Saterdag amok gemaak by die Goue Leeus se sewestoernooi waar hy as kampioen gekroon is.
Mickail Adams van Hoërskool Randburg duik oor vir sy welverdiende drie in die halfeindstryd. Foto: Marius Nortjé
Randburg het in 'n taai eindstryd Helpmekaar Kollege met 12-5 uit die weg gevee by die toernooi wat deur Hoërskool Noordheuwel aangebied is.
Die toernooi, wat tussen Randburg, Helpmekaar, Marais Viljoen, Florida, Noordheuwel, Alberton, Dinamika en Krugersdorp High School beslis is, het vir deeglike opwinding gesorg met Randburg wat tydens hul segetog vir Alberton in die halfeindronde uitgeskakel het.
Helpies het op hul beurt weer die gasheer geklop om hul plek in die eindronde vas te maak.
Helpies het vroeg in die eindstryd gelyk of hulle die oorhand het, maar toe Randburg eers sy ritme vind, was dit neusie verby.
Randburg se spoedvrate Jayden Petrus, Maurice Marks en Diego Swartz was drie onstuitbare gifangels wat Helpies ordentlik op hul tone gehou het.
Randburg het met 12-0 voorgeloop kort na rustyd voordat Helpmekaar laat in die wedstryd sy enigste drie ingeryg het.
* In die o.15-eindstryd het Helpmekaar gewys dat dit altyd belangrik is om te speel totdat die skeidsregter sy fluitjie blaas.
Helpies was met enkele sekondes oor met 5-7 agter, maar Florida het ophou speel nadat hy gedink het dat Helpmekaar 'n fout begaan het.
Die skeidsregter se fluitjie het nie geblaas nie en Helpies het die wendrie gaan druk om met 12-7 as oorwinnaars uit die stryd te tree.